
A múltbéli és a jelenlegi családomnak szeretettel

A múlt visszhangja suttogott Molly körül, miközben végigsétált a házon, ahol felnőtt. Az elmúlt év során lassan nyoma veszett annak az érzésnek, hogy ez valaha az otthonuk volt. A szülei holmiját átválogatták, a bútorokat elszállították, a szobák üresen kongtak. Gondolatain kívül csupán a kőlapos padlón csoszogó léptei, valamint az egyrétegű ablaküvegeket zörgető szél kísérték útján.

Ahogy céltalanul bolyongott, emlékfoszlányok bukkantak fel és tűntek el. Ujjait végighúzta a nappali hideg kőkandallóján, és szinte érezte a fahasábokat felfaló lángok forróságát. Pár évvel ezelőtt még karácsonyi zoknik lógtak a kandalló fölött, unokaöccse és unokahúga, Finn és Alda izgatott csivitelése pedig betöltötte az egész házat.

A téli napfény besütött az ebédlő ablakán, de túl gyenge volt ahhoz, hogy elűzze a hideget. Molly megborzongott, miközben a szoba közepén állt. Most, hogy az asztalt elvitték, teljes pompájában látszott az ősi kőpadló. Itt ünnepeltek meg számtalan születésnapot és évfordulót bőséges családi ebédek mellett. Ilyenkor nevetés töltötte be a helyiséget – ez a hang már túl régóta hiányzott innen. A kandallóban nem égett tűz, a falakon csak a képakasztók maradtak: minden szomorúnak és sivárnak tűnt.

Leült az ablakmélyedésbe épített padra, és kinézett a gyepre. Az egyrétegű ablak résein jeges levegő szivárgott be, a füvet és a bokrokat dér borította. Ott kint rendezték azt a kerti partit is, amellyel a nővérét, Claudiát búcsúztatták, amikor Izlandra költözött. Tökéletes szeptemberi nap volt, éppen az ősz küszöbén; italokkal és apró falatokkal megrakott asztalok álltak a fehér rendezvénysátor alatt. Hihetetlennek tűnt, hogy ennek már csaknem huszonöt éve. Azóta rengeteg minden megváltozott – ebben a házban is, és a családjukban is. A virágágyásokban most szederindák tekeregtek a táskavirágok között. Az anyját borzalommal töltötte volna el a látvány. A betegsége előtt bármilyen volt is az időjárás, odakint dolgozott a kertben: nyáron napkalapban és rövidnadrágban, télen gyapjúsapkában és jól bejáratott, steppelt Burberry mellényében. Odakint minden rendezettséget és gondozottságot sugárzott, és ugyanez jellemezte a ház belsejét is. Büszkeséggel töltötte el az otthona, hiszen akadt ideje mindenre odafigyelni. Ez a hatalmas, huzatos, műemléki védelem alatt álló régi ház könnyen lehetett volna rideg és nyomasztó, ő azonban melegséggel teli, hívogató otthonná varázsolta.

Molly nem akart fájdalmas emlékeken rágódni, de nehezen tudta elkerülni őket. Hónapok óta készült erre a napra, kétségbeesetten várta, hogy végre maga mögött hagyhassa a hagyatéki eljárás, a végrendelet intézése, a ház eladása, az örökösödési adó és a rengeteg papírmunka jelentette terheket. Az egész folyamat hosszúra nyúlt. Az elmúlt év nagy része a ház eladásával telt: átnézték a szülei holmiját, videohívásokon egyeztetett Izlandon élő nővérével arról, hogy mit tartsanak meg, mit dobjanak ki, mit vigyenek újrahasznosításra vagy adományozzanak el. Végül alig tartottak meg valamit. Molly csak korlátozott mennyiséget vihetett vissza a cheltenhami három hálószobás sorházba, ahol a párjával, Howarddal élt, különösen azért, mert Howard minden alkalommal a szemét forgatta, amikor Molly egy csomagtartónyi holmival érkezett haza. Ezek többségét a padláson tárolták el, együtt azokkal a tárgyakkal, amelyeket Claudia szeretett volna megtartani, de még meg kellett szervezni az Izlandra szállításukat. Mollyt érzelmileg teljesen kimerítette a folyamat, melynek során megfosztotta az Ashford House-t mindattól, ami valaha otthonná tette.

Még ha meg is engedhette volna magának, hogy megtartsa a házat, akkor sem tudott volna itt élni. Ezekkel az emlékekkel együtt nem. Howard sem akart volna ideköltözni. Ő a letisztult vonalakat és a modern stílust szerette. A György korabeli sorházukkal kompromisszumot kötöttek: ötvözték a modern megoldásokat azokkal a korhű részletekkel, amelyeket Molly annyira kedvelt. Ez a ház azonban sosem vált volna be számukra. Végleg le kellett zárnia a múltat, még ha most egyáltalán nem is így érezte. Az elmúlt néhány év állandó változásokkal és megrázkódtatásokkal telt, Molly pedig úgy érezte, egyik válságból a másikba rohan, miközben belül teljesen felkavarodott. Legszívesebben elmenekült volna minden elől, és azt kívánta, bárcsak megállna egy kicsit az idő, hogy végre rendet tehessen az érzései között. De hát az élet nem így működik. Valahányszor úgy érezte, már a padlón van, mindig történt valami, ami még mélyebbre taszította.

Molly megborzongott, és szorosabbra húzta magán erdőzöld kabátját. Fűtés híján lehelete fehér páraként gomolygott előtte. Felállt, érezte, hogy mozognia kell, hogy felmelegedjen. Még egyszer utoljára végigjárja a házat, aztán elmegy. Ideje elengedni. Később egy új család költözik majd be, hogy megteremtse a saját emlékeit, és új életet leheljen a falak közé. Ez csak egy ház, ismételgette magában, és immár nem az otthona. A szomorúság mégis köréfonódott. Kétségbeesetten kapaszkodott volna ebbe a helybe, amelyet szeretett, amely a boldogabb időkre emlékeztette, még ha az elmúlt két évet át is szőtte a fájdalom. Leginkább a véglegesség viselte meg. Itt állva szembesült vesztesége valóságával, miközben mind ez idáig az jelentette számára a túlélés módját, hogy igyekezett nem túl sokat gondolni rá.

Miközben felment az emeletre, és benézett a nyirkos fürdőszobába, belátta, hogy bármennyire nehéz is az elengedés, nem kapaszkodhat örökké a múltba. A szüleiről őrzött emlékei megmaradnak, mégis összeszorult a szíve attól a gondolattól, hogy többé nem áll rendelkezésre az otthonuk. A gyakorlatiasabb és kevésbé érzelgős Claudia bizonyára azt mondaná neki, hogy szedje össze magát. De Claudia nem volt itt. Nem neki kellett nap mint nap megbirkóznia mindezzel.

Molly telefonjának csörgése hangosan hasított bele a mozdulatlan csendbe, és összerezzent tőle. Claudia. Mintha valahogy megérezte volna, hogy Molly éppen rá gondolt.

Molly elnyomott egy sóhajt, benyitott régi szobájába, és felvette a telefont.

– Szia, Claudia!

– Szia! A házban vagy?

– Igen. Még egyszer utoljára körbejárom, ellenőrzöm, hogy minden rendben van-e.

Pillanatnyi csend következett. Molly elhúzta a függönyt, és a párás üvegen át kinézett a kertre, amelynek látványán felnőtt. Megpillantotta saját tükörképét: hosszú, gesztenyebarna haja már egyenes volt, nem hullámos, mint gyerekkorában. Finom vonásai, sápadt bőre és pisze orra, amely fiatalabb korában olyan bájosnak hatott, most fakónak és fáradtnak tűnt a szürke fényben. Az a gondtalan természete, amely felnőttkorába is elkísérte, lassan megkopott az évek során, és már azon tűnődött, vajon valaha visszatalál-e még önmagának ahhoz a részéhez.

– Sajnálom, hogy nem lehetek ott – törte meg Claudia a csendet. – De legalább Howard veled van.

Molly körbenézett gyerekkori szobájában, de nem válaszolt. A padló csupasz volt, a bútorok eltűntek, az öreg ház recsegése és nyögése pedig még hangsúlyosabbnak tűnt az ürességben.

Claudia sokatmondó hümmögést hallatott.

– Nincs ott, ugye?

– Dolgoznia kellett.

– Hát persze.

Claudia már sokszor használta ezt a hangsúlyt, amikor Howardról beszélt, és Mollyt ez mindig bosszantotta.

– Nem mindenki engedheti meg magának, hogy akkor vegyen ki szabadnapot, amikor csak akar – vágta rá élesen. Ujjait végighúzta a kandallópárkány tetején. A kandallóban soha nem gyújtottak tüzet. Kislányként a plüssállatait tartotta a tűztérben, kamaszkorában pedig égősorokra cserélte őket. – Hozzászoktam, hogy egyedül intézzem a dolgaimat.

Ha Claudia ezt sértésnek vette, hát legyen.

– Na, hamarosan úgyis itt leszel. Igazi, minőségi családi együttlét… – Claudia hangja elhalt. Molly torkába gombóc nőtt. Pontosan tudta, mire gondolnak mindketten: arra, hogy mennyire megváltozott a családjuk, miután egy éven belül mindkét szülőjüket elveszítették. Most azonban nem akart ezen rágódni. A családi ház eladása jelentette a múlt utolsó lezáratlan fejezetét. Alig várta, hogy vége legyen ennek a napnak, még akkor is, ha szíve egy része soha nem akarja elengedni az Ashford House-t és az emlékeket, amelyeket őriz.

– Már alig várjuk, hogy lássunk – folytatta Claudia gyengéden. – A gyerekek most kivételesen tényleg nagyon várják a karácsonyt. Még Finn is, pedig már túl idős ahhoz az ünnepi hóborthoz. Azt hiszem, az elmúlt néhány év mindannyiunkat megtanított arra, mi az igazán fontos. És ennek a listának az élén az áll, hogy együtt lehessünk a családdal.

– Én is alig várom, hogy lássalak benneteket. Ez a házeladás annyira elhúzódott, pedig nem gondoltam volna, hogy még a karácsonyhoz ilyen közel is ezzel kell foglalkoznom.

Bár telefonált, Molly körbeintett, miközben kilépett a folyosóra. Nagyot nyelt, hogy visszatartsa a könnyeit, amikor belegondolt, hogy ez az utolsó alkalom, amikor a régi szobájában járt. Jó tizenöt éve nem lakik itt, és mégis…

– Jól vagy, Moll?

Nem.

– Igen. – Mély levegőt vett. – Most arra koncentrálok, hogy tizennyolcadikán eljussak Izlandra, és végre találkozzak veletek.

– Az mindannyiunknak jót fog tenni – helyeselt Claudia. – Ráadásul a születésnapodat is együtt ünnepelhetjük. Jó lesz végre valami örömtelire figyelni.

Molly csak hümmögött válaszul, miközben a lépcső felé indult, de még megállt egy pillanatra, és visszanézett a folyosóra, amelyet tompán világított meg a szürke decemberi fény.

– Mennem kell. Délre ki kell ürítenem a házat, mielőtt megérkeznek a költöztetők és az új család. Csak még egyszer utoljára látni akartam.

– Persze. – Volt valami szomorúság Claudia hangjában? Molly nem tudta eldönteni. – Tíz nap múlva találkozunk. Az már nincs messze.

Molly elköszönt, majd a mellkasához szorította a telefonját. Legalább várja Izland, és most erre koncentrálhat. Hogy miként fog karácsonyi hangulatba kerülni, és hogyan vészeli át az ünnepeket, vagy egyáltalán lesz-e kedve megünnepelni a harmincötödik születésnapját, az már egészen más kérdés. De most égető szüksége van arra, hogy újra láthassa a nővérét, a sógorát, az unokahúgát és az unokaöccsét, és ismét elmerülhessen a tűz és jég országának örömeiben és kalandjaiban.

Ahelyett hogy lement volna a földszintre, Molly a folyosó legvégén lévő szoba felé indult. Ez volt az egyetlen helyiség, ahová még nem nézett be. Nem tudta, miért teszi ezt magával, mégis úgy érezte, muszáj. A helyiség egykor vendégszoba volt, később azonban hálószobává alakították, hogy az édesanyja ott lakhasson, amikor az állapota már annyira leromlott, hogy nem tudott biztonságosan fel- és lejárni a lépcsőn. Molly növényekkel, könyvekkel és képekkel tette otthonosabbá a szobát, hogy enyhítse az állítható kórházi ágy, a betegemelő és a hordozható vécé rideg, kórházi hangulatát. Ebben a szobában vette édesanyja az utolsó lélegzetét. És itt búcsúzott el tőle Molly végleg.

Elszorította a szívét a szoba üressége, ahol csak a szomorú emlékek visszhangja maradt. Molly összeszedte magát, és halkan azt suttogta: „Isten veled.” Aztán határozott mozdulattal rácsukta az ajtót a múltra. Lesétált a földszintre, áthaladt a konyhán, amely egykor mindig tele volt élettel, majd kilépett a valaha gyönyörű kertbe. Még elvadultan, a tél kellős közepén is megőrizte a varázsát. Tekintete végigsiklott a virágágyásokon, mígnem megakadt a lila hangán. Leszakított belőle néhány ágat, mélyet szippantott a friss, hideg levegőből, majd visszament a házba. A hangát a mellkasához szorítva végigsietett az üres előcsarnokon. Könnyek öntötték el a szemét, és zokogás feszítette a torkát, miközben még egyszer utoljára gyors pillantást vetett minden helyiségre. A szobák sivár üressége saját reménytelenségét tükrözte vissza, és arra késztette, hogy eltűnődjön, vajon lesz-e még valaha igazán boldog. Kinyitotta a bejárati tölgyfa ajtót, kilépett rajta, majd életében utoljára becsukta maga mögött.

Könnyek csorogtak végig Molly arcán, miközben áthajtott a képeslapra illő, jól ismert Cotswoldon. Még a házak ablakaiban csillogó karácsonyfák sem tudtak javítani a hangulatán.

A templom, amelynek szomszédságában a szülei nyugodtak, a falu szélén állt. Békés, csendes hely volt: a cotswoldi kőből épült falak aranyló árnyalatot kaptak a temetőkert télbe hajló zöldjei és barnái között. A hely nemcsak fájdalmas emlékeket őrzött. Huszonkét évvel korábban, egy napsütéses tavaszi napon itt ment férjhez Claudia Elvarhoz, és a tizenkét éves Molly boldogan töltötte be a koszorúslány szerepét. Az év minden szakában járt már itt, de a temető most különösen sivárnak tűnt, amikor a sírra helyezte a hangát. Annyi mindent szeretett volna elmondani a szüleinek, de az érzelmek a torkára forrtak. Semmiféle jó hírt nem tudott volna megosztani velük, így csak állt némán, miközben a könnyek szabadon gördültek végig kihűlt arcán.

Bár a szíve sajgott, a negyvenperces autóút vissza Cheltenhambe időt adott neki arra, hogy valamelyest rendezze a gondolatait. Hónapokon át szinte naponta megtette ezt az utat, amikor az édesanyja beteg volt. A legtöbb hétvégét is ott töltötte, különösen azután, hogy az édesapja szívrohamban meghalt, mindössze négy hónappal azután, hogy édesanyjánál megállapították a gyógyíthatatlan betegséget. Molly dühösen törölte le arcáról a könnyeit. Tudta, hogy nem kínozhatja tovább magát azzal, hogy újra és újra felidézi a fájdalmas eseményeket. Minden ehhez a naphoz vezetett. A családi háztól vett búcsú végleg lezárta a múltat. Ideje továbblépni, és a jövőre összpontosítani.

Molly és Howard lombos fákkal szegélyezett cheltenhami utcában álló történelmi sorháza merőben más volt, mint a szülei tágas, a tizenhetedik század közepén épült otthona. Mégis ez jelentette számára az otthont, még ha az utóbbi időben jóval kevesebb időt is tölthetett itt, mint szerette volna. Olyan ház volt, amelybe ő és Howard belenőhettek. A három hálószoba bőven elegendő helyet biztosított volna egy család számára – igaz, erről még sosem beszéltek nyíltan. Még a házasság gondolata sem került komolyan szóba közöttük, Howard lánykérése pedig távoli álomnak tűnt. Molly időnként mégis elképzelte, milyen lehet majd a közös jövőjük. Közös házat venni már önmagában is komoly elköteleződést jelentett, ráadásul mindketten elfoglaltak voltak. Howardot szinte teljesen lekötötte a munkája, Molly elmúlt két éve pedig a saját munkája, a szülei támogatása és a gyász feldolgozása között telt.

Az Ashford House üresen kongó falaitól eltérően az ő otthonuk tele volt bútorokkal és személyes tárgyakkal, mégis valahogy ugyanannyira üresnek érződött. Molly ezt a saját hangulatának tudta be. Howard még dolgozott, a fűtés pedig alacsony fokozaton ment, így a sötét előszobában megborzongott. Úgy érezte, meg kell törnie a csendet, el kell űznie a komorságot, ezért sürögni-forogni kezdett: felkapcsolta a lámpákat és bekapcsolta a rádiót. Chris Rea Driving Home for Christmas című dala töltötte be a csendet, de ez csak még jobban ráerősített a szomorúságára. Sehol egy karácsonyi dísz. Máskor Molly már december elejére feldíszítette a házat, most azonban már nyolcadika volt, a karácsonyi díszeket rejtő doboz pedig még mindig a padláson porosodott.

Az előző két karácsonyt is beárnyékolta a gyász. Tavaly Howard szüleinél ünnepeltek, és mivel Molly már mindkét szülőjét elveszítette, Claudia pedig Izlandon élt, nem is volt oka arra, hogy másként legyen. Tette, amit kellett, eljátszotta, hogy jól van, miközben magányában újra és újra összeroppant. Az azt megelőző karácsony az Ashford House-ban az utolsó volt az édesanyjával, és az első az édesapja nélkül. Miután az apja néhány héttel korábban szívrohamot kapott, még mindig a lesújtó veszteség hatása alatt álltak mindannyian. Bár Howard, Claudia és a családja is velük ünnepelt, Mollynak minden erejét össze kellett szednie, hogy tartsa magát, és mindenkinek a lehető legszebb karácsonyt biztosítsa. Úgy érezte, idegen lett egy házban, amely már nem jelentette számára az otthont, az édesanyját pedig teljesen maga alá temette a férje hirtelen elvesztése fölötti gyász, miközben a testét könyörtelenül felemésztő amiotrófiás laterálszklerózis gyors kibontakozása miatt mély depresszióba zuhant.

Molly erőnek erejével elhessentette a gondolatait. Bár a gyászterapeutája azt tanácsolta neki, hogy időnként idézze fel a fájdalmas emlékeket, mert ez segíthet feldolgozni az érzéseit, ma ez egyáltalán nem tett jót neki. Tudta, hogy a gyász hosszú, kiszámíthatatlan folyamat. Olyan sokszor tört rá váratlanul a szomorúság – gyakran éppen akkor, amikor már egy ideje jobban érezte magát –, mintha csak játszadozna vele, és kegyetlen kis hangján a fülébe suttogná: Ugye nem hitted, hogy ilyen könnyen megúszod? Nem engedheti, hogy újra belerántsa ebbe az örvénybe. Megígérte magának, hogy inkább előre tekint, nem pedig a múlton rágódik, amelyet már úgysem változtathat meg.

Miután erőt vett magán, és megevett egy szendvicset, nem tudta, mihez kezdjen magával. Arra jutott, hogy talán nem kellett volna egész napra szabadságot kivennie. Ugyanakkor érezte, hogy ki kell szabadulnia egy kicsit, ki kell szellőztetnie a fejét, és hagynia kell, hogy a fájdalom lassan elcsituljon, mielőtt Howard hazaér.

Kiautózott Cheltenhamből a Lineover Woodhoz. Leparkolt, felhúzta a gumicsizmáját, majd elindult a jól kitaposott, sáros ösvényeken. A halvány téli nap a kavargó fehér felhőkön át próbált utat törni magának, a csupasz faágak mögött derengő foltos kék ég pedig ugyanolyan fakónak látszott. Ahol nem sütötte a nap a földet, a zúzmarás levelek ropogtak a lába alatt, kellemesen ellenpontozva a közelben futó A40-es út forgalmának állandó moraját.

Az izlandi utazás némi normalitás ígéretével kecsegtetett, lehetőséget ígért arra, hogy maga mögött hagyja a fájdalmát, és újra előre tekintsen, miközben átadja magát a kalandoknak és az önfeledt pillanatoknak. Az egész gondolat valahogy idegennek tűnt ahhoz képest, ahogyan most érezte magát, és mindannak fényében, amin keresztülment. Claudia élete azonban ment tovább: a férjével együtt továbbra is az izlandi vendégházukat vezették, vendégeket fogadtak és szórakoztattak. Náluk talán végre Mollyt sem gyötörné annyira a bűntudat. Az elmúlt évben, amikor nagy ritkán mégis elment a barátaival valahová, a gyásza mindig ott motoszkált a háttérben, soha nem engedve, hogy igazán jól érezze magát. Kétségbeesetten remélte, hogy Izlandon majd másképp lesz.

A tempós séta és a friss, csípős levegő – még ha át is fázott, mire visszaért az autóhoz – legalább valamelyest felélénkítette, még ha a szomorúságát nem is oszlatta el. Beindította a motort, hagyta, hogy az utastér felmelegedjen, és közben a visszapillantó tükörben nézte kipirosodott szemét, elkenődött szemceruzáját és az arcán húzódó könnycsíkokat. Letörölte a nyomaikat, mielőtt elindult hazafelé. Howard hamarosan hazaér.

Nem ért haza. Ez önmagában nem volt szokatlan, de az, hogy csak egy órával azután telefonált, amikor már otthon kellett volna lennie, cseppet sem javított Molly hangulatán.

– Annyira sajnálom, Moll. Teljes a káosz idebenn, meg kellett oldanunk egy problémát, és egyszerűen nem volt időm, hogy felhívjalak.

Vagy akár írni egy üzenetet, gondolta Molly.

– Semmi baj – felelte. Ez nála annyit jelentett: hozzászoktam. – Már úton vagy haza?

– Hát… éppen erről lenne szó.

Molly visszafojtott egy lemondó sóhajt, de közben azon tűnődött, vajon Howard kihallja-e a csalódottságot a hangjából.

– Azt reméltem, rendelünk valamit, és megnézünk egy filmet. Jó lenne egy kicsit elterelni a gondolataimat.

– Ne haragudj, teljesen megfeledkeztem róla, hogy megígértem Darrennek, hogy megiszom vele valamit. Elég rossz passzban van most az őrült exe meg a gyerekek felügyeletével kapcsolatos huzavona miatt. – Elhallgatott egy pillanatra. Molly azon töprengett, vajon Howard maga is végiggondolta-e, amit az imént mondott. Igen, másoknak is megvannak a saját problémáik. De akkor is… éppen ma? – Figyelj, holnap este bepótoljuk. Foglalok asztalt abba a francia bisztróba, amit annyira szeretsz. Nem maradok sokáig, ígérem.

Molly nem tudott szabadulni a gondolattól, hogy Howard valójában menekül előle. Ezt azonban nem mondta ki. Mostanában szinte soha nem mondta ki azt, amit valójában érzett.

– De ugye jól vagy? – szakította félbe Howard a gondolatait.

Végre megkérdezte, hogy van.

– Jól vagyok – felelte határozottan, mintha attól, hogy ilyen meggyőzően mondja, ez igaz is lenne. – Csak egy kicsit elérzékenyültem, ennyi az egész.

Ez persze finoman szólva is enyhe megfogalmazás volt, de ennél többet nem akart mondani, legalábbis telefonon nem. Egy ilyen nap után a legkevésbé sem vágyott a vitára. Jobbnak látta annyiban hagyni. Elköszöntek egymástól. Pedig kétségbeesetten vágyott valakire. Egy ölelésre. Arra, hogy valaki azt mondja neki: minden rendben lesz – még akkor is, ha ez nem igaz. Biztosra vette, hogy Howard valójában nem azért ment el, hogy lelki támasza legyen a barátjának, hanem azért, mert egész egyszerűen nem tud mit kezdeni vele és a szomorúságával. Molly nehezen élte meg az elmúlt két évet. Az életük távolról sem volt felhőtlen.

Claudia megjegyzése, amelyet arra tett, hogy Howard nem ment el vele a házhoz, újra és újra visszatért a gondolataiba. Igaz, Molly nem kérte meg kifejezetten Howardot, hogy tartson vele, de titkon remélte, hogy magától felajánlja. Ha egyáltalán fel is merült benne, hogy Mollynak ezen a napon – amely a temetések után talán legnehezebb nap volt számára – szüksége lehet a támogatására és a társaságára, nem tett semmit. Pedig Mollynak nagyon sokat jelentett volna, ha ott van mellette. Érezte volna, hogy Howard törődik vele, hogy legalább valamennyire megérti, milyen nehéz ez most neki. Még egy búcsú. Molly ismét erőt vett magán, és félbeszakította a gondolatmenetét. Nem. Ma este nem indul el ezen az úton. Nem fogja megint könnyek között tölteni az estét.

Végiggörgette a Deliveroo kínálatát, de teljesen elment az étvágya. Más lett volna, ha együtt vacsoráznak. A főzés mindig is a szenvedélye volt, egyfajta menekülés a hétköznapokból, mostanában azonban inkább nyűgnek érezte, ezért inkább a hűtőhöz ment, és elővett egy tál maradék sajtos makarónit. Átöltözött pizsamába, bebújt egy pléd alá a kanapén, és a gondolatai óhatatlanul Howard felé terelődtek – és arra, hogy mivé lett a kapcsolatuk. Mikor csináltak utoljára kettesben bármit is, ami nem egy céges rendezvényről vagy a közös barátokról szólt? Valami igazán kedveset. Romantikusat. Olyasmit, amikor tényleg egymásra figyelnek. Majd meglátja, hogy Howard valóban beváltja-e a holnap esti vacsorára tett ígéretét. És mikor szeretkeztek utoljára? Molly elfintorodott. Őszintén szólva nem is emlékezett rá. Milyen szörnyű. Mindig akadt valami kifogás. És nem csak arról van szó, hogy neki nem volt kedve hozzá. Arra sem emlékezett, hogy mikor ölelte át Howard utoljára igazán.

Mindent későbbre halogattak. Az érzéseit. A gyászát. A kapcsolatukat. Mindent.

Pontosan erre a kéthetes izlandi utazásra lesz szükségük, távol az otthon valóságától és a rájuk nehezedő stressztől. Hónapokon át ez a gondolat tartotta benne a lelket. Claudia vetette fel az ötletet nyáron, amikor Angliába utazott segíteni a ház kiürítésében, Molly pedig azonnal igent mondott. Már a gondolattól is rettegett, hogy Howarddal kettesben töltsék a karácsonyt otthon, vagy hogy ismét Howard szüleihez menjenek, csak azért, mert az övéi már nincsenek velük. Ennek a karácsonynak másnak kell lennie. És Molly eltökélte, hogy más is lesz.

Hogy egy kicsit mégis ünnepi hangulatba kerüljön, megnézte az Igazából szerelem című filmet. Csak annyit ért el vele, hogy újra sírni kezdett – a szomorú és a boldog jeleneteken egyaránt. Mégis, a film mögöttes üzenete, hogy az ember adjon esélyt magának a boldogságra, és becsülje meg a szeretteit, valami halvány reményt ébresztett benne. Miután minden szeretetét és energiáját a szüleire, majd az elvesztésük utáni időszakra fordította, eljött az ideje, hogy végre saját magára is gondoljon. Hogy megpróbálja összeragasztani a szívét – éppúgy, mint a Howarddal megromlott kapcsolatát.

Howard üzent, amikor elindult hazafelé, Molly azonban úgy döntött, nem várja meg. Nemcsak érzelmileg merült ki teljesen, hanem fizikailag is. Ráadásul már nem is vágyott arra, hogy beszéljen vele – legalábbis ma este biztosan nem. A nővérével folytatott rövid telefonbeszélgetést leszámítva egyedül birkózott meg ezzel a nappal. Ha akarta volna, több közeli barátját is felhívhatta volna. Korábban írtak neki, megkérdezték, hogy ment minden, ő pedig csak ennyit válaszolt: Örülök, hogy vége. Lehetetlen lett volna szavakba önteni, milyen súlya volt ennek a napnak. A holnap új kezdetet jelent majd.

Miközben lemosta a sminkjét és fogat mosott, elképzelte, ahogy az új család ugyanezt teszi a szülei régi fürdőszobájában, a recsegő padlódeszkák és a szabadon álló kád között, miközben a jeges levegő beszivárog az ablak résein. Egy fiatal család nevetése tölti majd meg a szobákat, elhozva azt a boldogságot, amelyre a háznak már olyan nagy szüksége volt. Számukra ez egy izgalmas új fejezet kezdete lesz – éppen úgy, ahogy Molly életének ez a fejezete most véget ért.

Hallotta, hogy Howard megérkezik, de nem jött fel rögtön az emeletre. Molly elgondolkodott, hogy vajon ugyanannyira próbálja-e kerülni őt, mint amennyire ő Howardot. Mert most már pontosan ezt teszi. Már előre eldöntötte, hogy amikor Howard lefekszik majd mellé, ő alvást fog színlelni. Végül azonban Howard olyan sokáig maradt odalent, hogy nem is kellett megjátszania magát.

 * * *

Reggel alig jutott idejük beszélgetni, mert Howard korán kelt, és már hajnalban elindult dolgozni. Molly figyelmét olyan sokáig teljesen lekötötte az Ashford House, hogy most, amikor végre lezárult az eladás, egyszerűen elveszettnek érezte magát. De legalább ott volt a munkája, ami valamennyire lekötötte a gondolatait, még ha úgy érezte is, csak gépiesen végzi a feladatait. Egy nagy szórakoztatóipari vállalat HR-menedzsereként töviről hegyire ismerte a szakmáját, ami szerencsére jól is jött, tekintve, hogy az utóbbi időben alig tudott rá igazán odafigyelni.

Howard állta a szavát, és lefoglalta az asztalt az étteremben. Molly már többször is járt ott, Howarddal azonban csak egyszer. Örült, hogy Howard emlékezett rá, hogy mennyire szerette ezt a helyet, még ha kissé furcsa is volt ismét kettesben vacsorázniuk. Hét évvel korábban közös barátokon keresztül ismerték meg egymást, és akkoriban kifogyhatatlanok voltak a beszédtémákból. Gondtalanul éltek, a bűnügyi sorozatok, az élő standupestek és a paddleboardozás iránti közös rajongás kovácsolta össze őket. Most viszont alig találtak olyan témát, amely nem az elmúlt évek fájdalmas eseményei körül forgott volna.

Rendeltek, majd munkahelyi ügyekről és Howard év eleji előléptetéséről beszélgettek, amikor vezető projektmenedzser lett. Biztonságos, könnyed témák voltak, miközben megittak egy üveg Sancerre-t. Mire elfogyott az előétel, és kihozták a főfogásokat – Molly erdei gombás csirkeballotine-ját, Howard moules marinière-jét –, teljesen kifogytak a beszédtémákból. Mikor lett ennyire kínos köztük a csend? Molly azzal próbálta magát vigasztalni, hogy egyszerűen kiestek a gyakorlatból. Abból is, hogy együtt járjanak el valahová, és abból is, hogy igazán időt töltsenek egymással. Régen elutaztak spontán hétvégékre Devonba paddleboardozni, vagy Londonban koktéloztak a barátaikkal. A vasárnap délelőttöket lustálkodással töltötték az ágyban, szeretkeztek, órákon át beszélgettek bármiről és mindenről, aztán Molly villásreggelit készített, új receptekkel kísérletezve Howard kedvéért. Talán jobb lenne végre szóba hozni a köztük feszülő kellemetlen csendet, mint úgy tenni, mintha nem is létezne.

– Jó lesz végre együtt elutazni ennyi idő után – szólalt meg végül Molly, hogy megtörje a kínos hallgatást. A valódi ok, amiért olyan rég nem utaztak együtt, továbbra is ott lebegett közöttük kimondatlanul. Az életük más irányt vett. Howard elment egy prágai legénybúcsúra, többször is utazott a munkája miatt, miközben Molly egész élete a szülei, majd a házuk körül forgott. Furcsa érzés volt, hogy most végre ismét gondolhat saját magára is. Pontosabban kettejükre. Magára és Howardra.

– Jelenleg nem nagyon látok tovább a következő napnál – felelte Howard, miközben meglazította a nyakkendőjét, és villájára szúrt egy kagylót. – Annyi a munkám, hogy ez minden figyelmemet leköti.

Molly beharapta az alsó ajkát. Ő éppen az ellenkezőjét érezte. A munka valóban jó menekülési útvonalat jelentett, és az, hogy állandóan elfoglalta magát, segített neki talpon maradni. De nem szerette a munkáját. Nem a munkának élt, mint Howard. A saját álmait és ambícióit hosszú időre félretette, most pedig kétségbeesetten vágyik arra, hogy végre a karácsonyra és Izlandra koncentrálhasson. Szüksége van valamire, amit örömmel várhat.

Howard átnyúlt az asztalon, és megfogta a kezét. Molly a férfi mogyoróbarna szemébe nézett, amelyet sűrű, sötét szemöldök keretezett, amitől Howard mindig olyan komolynak látszott. Talán megérezte rajta, hogy mennyire csalódott.

– Komolyan mondom, én is várom már a karácsonyt. Csak addig még rengeteg dolgom van.

– Tudom, és sajnálom. – Molly lesütötte a szemét, és Howard ápolt körmeit meg az ujjain lévő sötét szőrszálakat nézte, miközben villájával ide-oda tologatta a tányérján a ropogós bőrű, omlós csirkehús maradékát. Nem akarta kimutatni, mennyire rosszul esik neki, hogy Howard ennyire félvállról beszél a közös utazásukról. – Csak tudod… Már nem is tudom, mióta most először van valami, amit tényleg várok. A ház eladása és a sok ügyintézés teljesen felemésztett, és most végre úgy érzem, mintha egy óriási teher került volna le a vállamról. Érted?

– Igen. Értem.

Tényleg érti?

– Borzalmas két éven vagy túl – folytatta Howard. – Érthető, hogy izgatottan várod, és abszolút megérdemled, hogy újra találkozz a családoddal.

– Rendben. Csak remélem, nem bánod, ha állandóan erről beszélek majd. – Molly bizonytalanul elmosolyodott. Tudta, milyen nehezen beszél Howarddal a szülei elvesztéséről. Ha még Izlandról sem tud lelkesedéssel mesélni neki, akkor vajon miről tudnak egyáltalán beszélgetni?

– Hihetetlen, hogy majdnem három éve jártam ott utoljára – sóhajtott fel. – És az is tavasszal volt. Már azt sem tudom, mikor voltunk legutóbb télen.

– Azon a karácsonyon, mielőtt megvettük a házunkat. Elvarral motoros szánozni mentünk. Az azért elég menő volt.

– Jaj, tényleg! Mindenáron Finn akarta vezetni a túrát, pedig akkor még csak tizennégy éves volt. – Molly elmosolyodott, ahogy visszaemlékezett a konok unokaöccsére. Már akkor is rátermett fiú volt, de Elvar jól tette, hogy nem engedte teljesen szabadjára, legalábbis amikor vendégek is voltak velük.

– Nekem az tetszett a legjobban Izlandban – mondta Howard, miközben lenyelte az utolsó falat moules marinière-t, majd hátradőlt, és megfogta a borospoharát.

– Talán most is elmehetnénk.

Howard végighúzta a kezét borotvált arcán, és elhúzta a száját.

Molly maga sem volt teljesen meggyőződve róla, hogy ez jó ötlet-e. Négy évvel korábban gondolkodás nélkül kapott a lehetőségen, hogy motoros szánnal átszelje a Langjökull-gleccsert. Nem mintha mostanra kevésbé lenne kalandvágyó, de a nagy felelősség és a sok bizonytalanság lassan maga alá temette ezt az oldalát. Most sokkal csábítóbbnak tűnt a Blue Lagoon vizében ázni, mint teljes sebességgel száguldani egy gleccseren, távol a civilizációtól.

Lenyelte az utolsó falat csirkeballotine-t, kiélvezte az ízeket, és megfogadta, hogy otthon is elkészíti majd ezt a receptet. Letette a kést és a villát, majd Howardra nézett.

– Holnap bemegyek a városba, veszek még néhány termozoknit. Neked kell valami? Tudom, hogy most teljesen leköt a munka, de lassan kifutunk az időből, ha még szükséged van valamire. Ugye tudod, hogy irtó hideg lesz?

Howard még mindig a borospoharát fogta. Molly szemébe nézett, összeszorította a száját, és enyhén összeráncolta az orrát.

– Erről jut eszembe… Tudod, amit az előbb mondtam a munkáról…

Molly gyomra görcsbe rándult. Szinte biztos volt benne, hogy mi következik.

– Tudom, hogy sok dolgod van – vágott közbe, mielőtt Howard folytathatta volna. – De azért karácsonykor csak nem várhatják el, hogy dolgozz. Mi a probléma?

– A tizennyolcadika túl korai. Mondtam is, amikor a repülőjegyeket foglaltuk. A huszonkettedike jobb lett volna. Akkor csak néhány nap szabadságot kellett volna kivennem.

Molly összevonta a szemöldökét.

– Hát… Sajnálom, de ezen már nem lehet változtatni.

– De igen. Utánanéztem. – Howard letette a borospoharat, és továbbra is a szemébe nézett. – Még vannak szabad helyek. Csak valami adminisztrációs díjat kell fizetni a módosításért.

– Mit akarsz ezzel mondani?

– Azt, hogy dolgoznom kell. Átfoglaltam a jegyemet, és csak csütörtökön repülök utánad.

– Már meg is csináltad? És eszedbe sem jutott előtte megbeszélni velem?

– Nem akartam megkockáztatni, hogy elfogynak a helyek. Csak négy nappal megyek később. – Megvonta a vállát, mintha ennek semmi jelentősége nem lenne. – Szólj Claudiának. Biztos jót tesz majd nektek, hogy kettesben is lehettek egy kicsit. Állandóan arról panaszkodsz, hogy milyen ritkán találkoztok. Ez így tökéletes megoldás lesz.

Neked talán. Molly nem mondta ki hangosan. Ha Howard igazán akarta volna, megbeszéli vele. Ehelyett egyszerűen eldöntötte helyette is a dolgot. Régen egy csapatot alkottak. Akkoriban néhány plusz együtt töltött nap sokkal fontosabb lett volna Howardnak, mint még pár nap munka. Csakhogy azóta rengeteg minden megváltozott. Mollynak teljesen elment a kedve a desszerttől. A legjobban azonban nem is ez a dolog nyomasztotta. Hanem önmagának az a parányi része, amely megkönnyebbült attól a gondolattól, hogy néhány napot Howard nélkül tölthet Izlandon. Néhány napot, amikor nem kell azon aggódnia, hogy Howard jól érzi-e magát, kijön-e Claudiával, és neki nem kell minden mondatát és mozdulatát hozzá igazítania. Őrültségnek tűnt, hogy így érez. Éppen ezért volt akkora szükségük erre az utazásra, hogy végre a régóta elhanyagolt kapcsolatukkal is foglalkozzanak. És erre meg is lesz a lehetőségük, csak előtte kap néhány nap haladékot – hogy egy kicsit végre önmagára és a nővérére figyelhessen.

Molly igyekezett félretenni az aggodalmait Howard munkája miatt, illetve amiatt, hogy csak később csatlakozik hozzá Izlandon, de a kapcsolatuk körüli bizonytalanság makacsul ott motoszkált a tudata mélyén. Igaz, nemigen maradt ideje rágódni rajta. A munka mellett még az utolsó pillanatos bevásárlást is el kellett intéznie, és össze kellett pakolnia. Mivel két hétre utaztak el, amelybe beleesett a karácsony és az újév is, a munkahelyén is több feladata akadt a szokásosnál. Úgy tűnt, Howard valóban nem túlzott, amikor arról panaszkodott, hogy mennyire elfoglalt: ezekben a napokban többnyire még Mollynál is később ért haza. Valamelyikük főzött, aztán a tévé előtt vacsoráztak, miközben A becsület védelmében újabb részeit nézték. Ennek megvolt az az előnye, hogy nem igazán kellett beszélgetniük. Ha mégis szóba elegyedtek, a munka, a sorozat vagy a családnak és a barátoknak szánt karácsonyi ajándékok kerültek szóba. Udvarias, unalmas társalgás. Molly szerette volna emlékeztetni Howardot azokra az időkre, amikor a kapcsolatuk tele volt nevetéssel és önfeledtséggel, amikor alig tudták levenni egymásról a kezüket, és izgatottan tekintettek a jövőbe. Csakhogy fogalma sem volt, hogyan kezdjen bele. Leginkább az nyugtalanította, hogy nem tudta, Howard mit érez valójában. Ő is ugyanúgy unja már ezt az egészet? Ő is úgy érzi, hogy megrekedtek? Némán megfogadta, hogy a közös szabadság alatt mindent megtesz azért, hogy újra fellobbanjon köztük a szikra. Vészesen közeledik a harmincötödik születésnapja, és tisztában volt vele, hogy az idő nem neki dolgozik. Bátornak kell lennie, és végre szóba kell hoznia a közös jövőjüket, a családalapítást. Meg is teszi – amint megérkeznek Izlandra.

Hamar elérkezett Molly utolsó munkanapja, a szombat pedig mosással és pakolással telt. A vasárnapi járat korán indult, Howard döntése pedig, hogy külön utazik, alaposan felborította a terveket. Ragaszkodott hozzá, hogy Molly így is autóval menjen a repülőtérre, őt pedig majd az egyik barátja viszi ki néhány nappal később.

Molly nyugtalanul aludt, és még az ébresztő megszólalása előtt felébredt. A sötétben öltözött fel, ügyelve arra, hogy ne ébressze fel Howardot. Lábujjhegyen átment a fürdőszobába, fogat mosott, hideg vízzel megmosta az arcát, felrakott egy kis sminket, majd lement a földszintre. A bőröndje és a hátizsákja már ott várta az előszobában. Miközben egy termoszba kávét töltött az útra, megszólalt egy másik ébresztőóra, és hallotta, hogy Howard nagy nehezen kikászálódik az ágyból. A pizsamájára felkapott egy pulóvert, majd álmosan, a szemét dörzsölgetve csatlakozott hozzá az előszobában.

– Nem engedhettelek el úgy, hogy ne köszönjek el. – Magához ölelte, és gyengéden megcsókolta.

– Köszönöm. – Molly őszintén így is gondolta. Nem számított erre a gesztusra, és éppen ezért esett jól neki.

Howard felvette a sportcipőjét, és kivitte a bőröndöt az autóhoz, miközben Molly a hátára emelte a hátizsákját.

Vasárnap hajnal volt, negyed négy. Az utcát csak a lámpák világították meg, egyébként csend és sötétség uralkodott. Finoman szitált az eső, amitől még hidegebbnek érződött a levegő. Molly örült, hogy a műszőrme szegélyű kapucnis, bélelt kabátját vette fel. Tudta, hogy a repülőn úgyis melege lesz, ezért nem húzott alá termoruhát, Izlandon pedig úgysem kell majd sokáig a szabadban tartózkodnia.

Betették a poggyászt a csomagtartóba, Molly pedig Howard felé fordult. A férfi dideregve állt előtte, sötét haja már átnedvesedett, a félhomályban a szeme szinte feketének tűnt.

– Menj be, mielőtt teljesen elázol. – Molly ismét átölelte, és csak akkor engedte el, amikor Howard kibontakozott az ölelésből. – Huszonkettedikén találkozunk. Ne dolgozd agyon magad.

– Megpróbálom. Jó utat! – Mintha Howard még mondani akart volna valamit, de végül csak halványan elmosolyodott, aztán elindult vissza a kerti ösvényen a ház felé.

Molly levette a kabátját, beült az autóba, és beindította a motort. Amikor a biztonsági övért nyúlt, még inteni akart Howardnak, de ő addigra már bement. A verandán kialudt a lámpa, és a ház előtti kertet ismét sötétség borította.

Hiszen én mondtam neki, hogy menjen be, gondolta Molly, miközben kihajtott az utcából. Mire számítottam? Hogy ott áll majd vacogva az ajtóban, és puszikat dobál utánam? Régebben talán tényleg így történt volna.

Molly feljebb tekerte a fűtést, bekapcsolta a rádiót, majd a bristoli repülőtér felé vette az irányt az M5-ös autópályán.

* * *

Összegömbölyödve ült az ablak melletti ülésen, a kabátját takaróként terítette az ölére. Ásított egyet. Kétségbeesetten vágyott egy kis alvásra, de csak rövid időkre tudott elszenderedni, miközben felfújható nyakpárnájára billent a feje. A mellette ülő pár izgatott, bár halk beszélgetése újra meg újra felébresztette. Annyit sikerült kihallania belőle, hogy most járnak majd először Izlandon, és az első házassági évfordulójukat ünneplik egy néhány napos, mozgalmas utazással. Amikor végre sikerült mélyebben elaludnia, a frissítőket toló kocsi zörgött el mellette, és ismét felriadt.

Miközben nekilátott egy jellegtelen melegszendvicsnek, egyre erősebben tudatosult benne, hogy egyedül utazik – ezt csak még inkább kiemelte a szerelmespár közelsége. Hónapok óta kísérte ez az érzés. Visszagondolva már nem is tudta pontosan, mikor kezdődött, de az édesanyja diagnózisa volt a fordulópont. Minden szabad percét azzal töltötte, hogy mellette legyen és gondoskodjon róla. Egyetlen pillanatig sem bánta ezt, de közben elhanyagolta Howardot. Bár a dolog nem csak rajta múlt. Mindketten elhanyagolták a kapcsolatukat.

Vajon Claudiának volt igaza? Howard tényleg mindig cserben hagyta? Pedig nem kellett volna magányosnak éreznie magát. A nővére hamarosan ott várja majd Reykjavíkban. Nemsokára ismét körülveszi majd izlandi családjának a meleg szeretete. Mégis nehéz volt túllépnie Howard döntésén, még akkor is, ha néhány nap múlva úgyis találkoznak. Nem ez volt az első alkalom, hogy Howard az utolsó pillanatban változtatta meg a közös terveiket.

Molly befejezte a melegszendvicset, majd két tenyerébe fogta a forró kávéspoharat. A mellette ülő nő újra meg újra közelebb hajolt, hogy kinézhessen az ablakon.

Molly rámosolygott.

– A gép jobb oldalán ülünk, innen szépen látszik majd a déli partvidék, amikor megkezdjük a leszállást.

A nő lenyelte a falatot.

– Ezek szerint már járt itt?

Molly bólintott.

– Sokszor. A nővérem Izlandon él a családjával. Egy hangulatos kis butikhotelt vezetnek, ahol főként kisebb csoportoknak szerveznek túrákat, jó adag kalanddal fűszerezve.

– Ez csodálatosan hangzik. Mi Reykjavíkban szállunk meg, de befizettünk egy Arany Körút és Déli part kalandtúrára. Ugye ezek a legjobb programok?

– Őszintén? Szinte mindegy, mit választanak. – Molly megvonta a vállát. – Télen egyszerűen varázslatos az egész ország. És szinte biztos a fehér karácsony.

– Mi addigra már hazamegyünk, de ez az utazás így is teljesen meghozza az ünnepi hangulatot.

Az izlandi utazások Claudia kiköltözése óta Molly életének természetes részévé váltak. Claudia az egyetem után egy világ körüli útra indult, de az Izlandon eltöltött egyetlen hét teljesen megváltoztatta az életét. Elvar volt az egyik túravezető azon a háromnapos kalandtúrán, amelyre Claudia Reykjavíkból jelentkezett. Mire visszaértek a fővárosba, egymásba szerettek, Claudia pedig többé nem is költözött el Izlandról – leszámítva azt a rövid időt, amikor visszatért Angliába összepakolni és kiköltözni a családi házból. Molly az év minden szakában járt már náluk, de a télnek mindig volt valami egészen különleges varázsa.

Az a borongós, szemerkélő esős időjárás, amelyet Angliában maguk mögött hagytak, egészen északig elkísérte őket. Az Atlanti-óceán bálnaszürke hullámai vadul háborogtak, tetejükön hamuszínű tajték fodrozódott. Éppen ez a nyers, érintetlen táj tette Izlandot annyira különlegessé. Ahogy közeledtek a partokhoz, Molly szinte az ablakhoz préselte magát, hogy a mellette ülő pár is megpillanthassa Izlandot, életük során első ízben.

A déli partvidék fekete homokos tengerpartjai élesen rajzolódtak ki a szárazföld belseje felé elterülő hófehérség mellett. A téli nap aranyló fénye ragyogásba vonta a jeget. Máskor mindig felemelő érzés volt megérkezni Izlandra. Az első látogatás óta nem fakult meg Mollyban az ország varázsa. Most azonban hiányzott belőle az a régi izgalom. Nem Izland miatt – biztosra vette benne, hogy ennek a kopár szépségnek a látványát soha nem fogja természetesnek venni –, hanem mert az élet egyszerűen felőrölte. Minden olyan fáradalmasnak tűnt. Még az is, hogy hamarosan beszélgetnie kell a nővérével, a sógorával, Finn-nel és Aldával. Talán más lesz, amikor végre meglátja őket. Claudiát leszámítva utoljára tizennégy hónappal korábban, az édesanyja temetésén találkoztak. Sokkal hosszabb időnek érződött. Ráadásul az együtt töltött napokat teljesen beárnyékolta a gyász és az a nyomasztó érzés, hogy minden szervezés Molly vállára nehezedett.

Vajon másként érezne most, ha Howard itt ülne mellette? Nem tudta. Azt viszont igen, hogy csalódott volt a döntése miatt. Ugyanakkor biztosra vette, hogy amikor Howard végre megérkezik, a közösen eltöltött idő és mindaz, amit Izland kínál, jót fog tenni nekik.

A repülő irányt változtatott. Elhagyta a tajtéktól fehéren kavargó hullámokat, és a hóval borított szárazföld fölé fordult. A sziget partvonalát szegélyező fekete sáv lassan eltűnt mögöttük, miközben megkezdték az ereszkedést.

* * *

Dermesztő hideg csapta meg Mollyt, amikor kilépett a repülőtér termináljából. Gyorsan felhúzta a sapkáját és a bélelt kesztyűjét. A metsző levegő egyszerre volt kijózanító és ismerősen kellemes, felidézte korábbi izlandi utazásai boldog emlékeit: a kalandokkal teli napokat, amikor jégbarlangokat fedeztek fel és motoros szánon utaztak, majd a nyári túrákat, amikor a hófehér táj helyét mohával borított vidék vette át, a fekete sziklák és a szürke hegyek között élénken ragyogó zölddel. A hosszú, szabadban töltött napokat mindig meghitt esték követték. Még nyáron is égett a tűz Claudia és Elvar találó nevű vendégházában, a Fire Lodge-ban, miközben az éjféli nap világított be az ablakokon, a család és a vendégek pedig házi készítésű ételeket ettek, saját főzésű sörrel koccintva. Molly mindig is vágyott arra, hogy otthon is megteremtse ezt hygge hangulatot, a meghittséget, de valahogy sosem sikerült. A nővére és Elvar viszont tökéletesen ráéreztek.

A Flybus kellemesen meleg volt, és zsibongott a nyaralók beszélgetésétől. Molly már jól ismerte a Keflavík repülőtér és Reykjavík közötti utat. A tájat vastag hótakaró borította, amelyből csak itt-ott meredezett elő egy-egy fekete szikla, élesen megtörve a fehérség egyhangúságát. Később szögletes épületek tűntek fel, vörös és sárga homlokzataik meglepően élénk foltként ragyogtak a tompa, szürke-fehér környezetben. Az erős szél felkorbácsolta a tengert, szürke hullámai a part felé hömpölyögtek, amelyet helyenként hótorlaszok borítottak.

Molly azon tűnődött, vajon Howard mit csinálhat éppen. Talán ma is dolgozik, és igyekszik mindennel végezni, mielőtt utánajön. Üzent neki, hogy épségben megérkezett, és már úton van Claudia felé. Ahogy egyre közelebb értek Reykjavíkhoz, a hangulata is fokozatosan javult. Óriási megkönnyebbülést érzett, hogy végre újra Izlandon lehet, és hamarosan láthatja a nővérét.

Amikor a busz begördült az állomásra, azonnal észrevette Claudiát, aki fekete terepjárójának támaszkodva várta. Magas és vékony nővére sporttudományt tanult az egyetemen. Mindig is sportos életet élt, Izland pedig csak tovább erősítette benne a mozgás és a természet iránti szenvedélyt. Az egy fejjel alacsonyabb Molly karcsúsága ellenére is nőiesebb alkat volt. Őt inkább az alkotó tevékenységek – a rajzolás és a főzés – vonzották, még ha végül vonakodva üzleti tanulmányokat is végzett. Egyvalami azonban közös volt bennük: mindketten rajongtak a vad, nyílt tájakért, és akkor voltak a legboldogabbak, amikor kilométereken át túrázhattak, majd hazatérve egy házias vacsora várta őket. A másik közös vonásuk a gesztenyebarna hajuk volt. Claudia rövid pixie-frizurájában már itt-ott ősz hajszálak csillantak meg, Molly viszont hosszú hajat viselt, tépett frufruval.

Mollyt teljesen elöntötte a boldogság, amikor meglátta a nővérét. Ahogy átölelték egymást, a gyász egy rövid időre háttérbe szorult. Nemcsak külsőre és természetükben különböztek: a köztük lévő tizenegy év korkülönbség miatt Claudia sokszor inkább nagynéninek tűnt, mint testvérnek. Ráadásul igazából nem is együtt nőttek fel. Mire Molly hétéves lett, Claudia már egyetemre járt. Molly sok tekintetben egykeként nőtt fel, ugyanúgy, ahogy Claudia is egykeként élt az első tizenegy évében, mielőtt Molly megszületett.

Molly örömkönnyekben tört ki, miközben Claudia hangos kiáltása visszhangot vert a jeges levegőben:

– Annyira jó újra látni!

Noha a terepjáróra nem volt szükség a városban, Molly mindazonáltal biztonságban és kellemes melegségben érezte magát, miközben kinézett az ablakon a buszpályaudvartól a belvárosig vezető rövid úton. Bár Claudia és a családja Reykjavíkon kívül, mintegy negyvenöt percnyire laktak, Molly már számtalan látogatása alapján ismerte a várost. A mindenütt ragyogó hó még dél körül is meglágyította a téli fényt. A nap csak valamivel tizenegy óra után kelt fel, és már készült is a délutáni lenyugvásra. A befagyott tó túlpartján álló házak előtt a fákon apró, meleg fényű égők ragyogtak a félhomályban.

– A szokásos helyre megyünk? – kérdezte Molly, amikor leparkoltak egy csendes mellékutcában.

– Hát persze. – Claudia átvágott a ropogós havon, majd csatlakozott hozzá a járdán.

Belekarolt Mollyba, és együtt indultak el a város nyüzsgőbb része felé. Reykjavík ilyenkor valódi téli meseországnak tűnt. A belváros útjait gondosan letakarították, minden mást pedig vastag, érintetlen hóréteg borított. Molly tudta, hogy ha Cheltenhamben ennyi hó esne, az egész város megbénulna.

Néhány fokkal fagypont alatt járt a hőmérséklet, de az erős szél miatt hidegebbnek érződött. Apró hópelyhek kavarogtak a levegőben, miközben a jeges széllökések körbetáncolták Mollyt. A farmerja alatt hosszú zoknit viselt, mégis bánta, hogy a termo alsóneműje a bőröndben maradt. A kávézó csak egy rövid, ám csípős sétányira volt. Ünnepi kirakatok és a jellegzetes hullámlemez borítású házak mellett haladtak el, amelyek a szürkületben élénk színekben ragyogtak. Az ablakokból meleg fény áradt, a fákat fényfüzérek tekerték körbe. Molly nem tudott betelni a látvánnyal. Már attól is új erőre kapott, hogy újra itt lehetett, különösen télen, amikor Izland még varázslatosabbnak, szinte földöntúlinak tűnt. Irigykedve gondolt Claudia életére. Gyakran érezte úgy, hogy elszalasztotta az esélyt arra, hogy gyökeresen megváltoztassa a sajátját – különösen az elmúlt években. Mivel ő lakott közel a szüleikhez, rá hárult a feladat, hogy a gondozók mellett támogassa őket, és ápolja az édesanyját. Miközben az édesanyja kórházi vizsgálatai és a saját munkája között egyensúlyozott, Claudia vendégeket vezetett gleccsertúrákra vagy lovastúrákra lélegzetelállító vízesésekhez. Bármilyen nehéz is volt ez az időszak, Molly feltétel nélkül ott állt az édesanyja mellett, és habozás nélkül újra ugyanígy tenne. Az együtt töltött időt örökké őrizni fogja a szívében, és bár a veszteség mérhetetlen fájdalommal töltötte el, megkönnyebbülést is érzett amiatt, hogy az édesanyja végre békére lelt.

Mollyban az irigység Claudia különleges élete iránt azonban jóval azelőtt gyökeret vert, hogy a saját életét teljesen felemésztette volna a szülei támogatása. Igaz, mindig könnyebb volt neki Izlandra utaznia, mint Claudiáéknak Angliába. Ők többnyire csak akkor látogattak haza, amikor kora tavasszal néhány hétre bezárták a vendégházat, illetve néha karácsony táján. Még ha ritkán is hagyták el Izlandot, az egész életük egyetlen nagy kalandnak tűnt. Molly munkája biztos megélhetést nyújtott, ő és Howard szép házban éltek Cheltenham egyik kellemes részén, de ő sosem mert igazán kockáztatni. Soha nem ugrott fejest az ismeretlenbe, és nem tett semmi olyat, ami akár csak megközelítette volna nővére merész döntéseit. Ideje, hogy végre példát vegyen Claudiáról, és változtasson ezen.

A Rainbow Streeten található Reykjavík Street Food kávézó kicsi volt, a földszinti ablak mellé mindössze néhány asztalt zsúfoltak be. Molly és Claudia tökéletes időzítéssel érkezett: éppen akkor álltak fel néhányan, amikor ők beléptek.

Mosolyogva fogadták őket. Claudia váltott néhány szót izlandiul a pult mögött álló férfival, Molly pedig leült az ablak mellé, és kinézett a sétálóutcán végighúzódó szivárványszínű csíkokra.

Alig telt el pár perc, miután Claudia is helyet foglalt, máris eléjük került két kartontálca ropogós bundában sült hallal és sült krumplival, valamint két csésze kávé. Amióta Molly csak az eszét tudta, hagyománynak számított, hogy valahányszor Reykjavíkban járnak, itt esznek.

Claudia citromot facsart a halára, beleszúrta a villáját, majd vigyorogva Mollyra nézett.

– Annyira örülök, hogy itt vagy.

Molly egy falat omlós, friss halat és ízletes bundát majszolva bólintott. A hosszú hónapok óta cipelt fájdalom és gyász okozta feszültség még nem múlt el teljesen, de ahogy Finnről, Aldáról, valamint Claudia és Elvar ünnepi terveiről beszélgettek – amelyeket a család és a vendégek számára szerveztek –, valamelyest enyhült a görcs a gyomrában. Ha munkáról volt szó, a nővére és a sógora megtalálta a tökéletes egyensúlyt: keményen dolgoztak, de ugyanilyen intenzíven élvezték is az életet. Karácsonykor nem minden évben tartották nyitva a vendégházat, de idén két visszatérő vendég külön kérésére mégis így tettek. Nyitott és barátságos emberekként természetesnek tekintették, hogy az ünneplésbe a vendégeiket is bevonják.

Molly és Claudia kapcsolata mindig is különleges volt. Mire Molly felnőtt, a nővére már régen fölépítette a saját életét, távol tőle, a szüleiktől és az Egyesült Királyságtól. Amikor Molly életében az egyetem, a randizás és a gondtalan szórakozás állt a középpontban, Claudia már az Elvarral kötött házasságára, a közös vállalkozásukra és a gyerekeik nevelésére összpontosított. Kevés időt tölthettek együtt: leginkább Molly izlandi látogatásai során, ritkábban Angliában, az utóbbi időben pedig a gyász hozta őket újra közelebb egymáshoz.

Molly elterelte a gondolatait élete megváltoztathatatlan részéről, és inkább az utcán sétáló turistákat figyelte, akik vastag kabátokkal, sapkákkal, kesztyűkkel és sálakkal felszerelkezve szálltak szembe a metsző széllel. Aztán visszanézett a halra és sült krumplira, és észrevette, hogy Claudia átható tekintettel figyeli az asztal másik oldaláról.

